DEMCO ชี้ปรับปรุงฐานเสากังหัน”ห้วยบง”ไม่ทำธุรกิจสะดุด-คาดจบใน Q1/59
DEMCO ชี้ปรับปรุงฐานเสากังหัน"ห้วยบง"ไม่ทำแผนธุรกิจสะดุดคาดจบใน Q1/59 โดยเงินที่ใช้ในการปรับปรุงจำนวน 332 ลบ.นั้นกู้เงินระยะยาวจากสถาบันการเงินจำนวน 400 ลบ. ระยะเวลา 5 ปี ชำระคืนปีละ 80 ลบ. ขณะที่ธุรกิจหลักของบริษัทยังคงเดินหน้าต่อเนื่อง โดยมีงานในมือ 7,800 ลบ. ซึ่งจะทยอยรับรู้รายได้ในไตรมาส 4/58 ของปีนี้ประมาณ 2,500 ลบ.เผยโครงการโรงไฟฟ้าพลังงานลมที่เขาค้อ จะเริ่ม COD ในไตรมาส 2/59 และภายในสิ้นปีจะได้รับเงินปันผล 40 ลบ.
2 ธ.ค. 2558

นายพงษ์ศักดิ์ ศิริคุปต์ กรรมการผู้จัดการ บริษัท เด็มโก้ จำกัด (มหาชน) หรือ DEMCO เปิดเผยว่า การปรับปรุงฐานเสากังหันลมโครงการห้วยบง ถือเป็นไปตามความรับผิดชอบที่ดีและเป็นการสนับสนุนให้การเข้าจดทะเบียนในตลาดหลักทรัพย์แห่งประเทศไทยของ บริษัท วินด์ เอ็นเนอร์ยี่ โฮลดิ้งส์ จำกัด (WEH) เป็นไปอย่างราบรื่น
โดยเงินที่ใช้ในการปรับปรุงจำนวน 332 ล้านบาทนั้น DEMCO ได้เตรียมแผนรองรับไว้แล้ว โดยการกู้เงินระยะยาวจากสถาบันการเงินจำนวน 400 ล้านบาท ระยะเวลา 5 ปี ชำระคืนปีละ 80 ล้านบาท โดยใช้เงินที่ได้จากเงินปันผลของ aeolus  ที่ได้รับในแต่ละปี ๆละ 170 ล้านบาท
พร้อมทั้งยืนยันงานในอนาคตทั้งโครงการเขาค้อ วะตะแบก และหาดกังหันไม่มีปัญหา เพราะนอกจากจะใช้ผู้ออกแบบรายใหม่และได้รับความเห็นชอบจากวิศวกรที่ปรึกษาของผู้ว่าจ้างแล้ว ยังมีประกันภัยงานออกแบบอีกโครงการละมากกว่า 5 ล้านยูโร
ขณะที่ธุรกิจหลักของบริษัทยังคงเดินหน้าต่อเนื่อง โดยปัจจุบันมีงานในมือ (Backlog) 7,800 ล้านบาท ซึ่งจะทยอยรับรู้รายได้ในไตรมาส 4/58 ของปีนี้ประมาณ 2,500 ล้านบาท และบริษัทยังคงได้รับเงินปันผลจาก Aeolus ตามเป้าหมาย โดยในไตรมาส 2/58 รับมาแล้ว 130 ล้านบาท และในไตรมาส 4/58 จะได้รับอีกประมาณ 40 ล้านบาท
นอกจากนี้ ในระยะ 1 ปีนับจากนี้ ยังมีงานประมูลจากการไฟฟ้าฝ่ายผลิตแห่งประเทศไทย (กฟผ.) และการไฟฟ้าส่วนภูมิภาค (กฟภ.) อีกไม่น้อยกว่า 10,000 ล้านบาท
ส่วนแผนการลงทุนทั้งในและต่างประเทศนั้น บริษัทยังคงเดินหน้าตามแผนเดิม โดยในส่วนของการลงทุนโครงการพัฒนาระบบน้ำประปาในลาว ผ่านบริษัท เด็มโก้ เดอร์ ลาว จำกัด ซึ่งเป็นบริษัทย่อย คาดว่าจะสามารถจ่ายน้ำได้ภายในไตรมาส 1/59 และลาวเตรียมพัฒนาระบบไฟฟ้าใต้ดิน ในช่วงไตรมาส 2-3/59 ด้วยเช่นกัน
ขณะที่โครงการโรงไฟฟ้าพลังงานลมที่เขาค้อ จะเริ่มขายไฟฟ้าในเชิงพาณิชย์ (COD) ในไตรมาส 2/59 และภายในสิ้นปีจะได้รับเงินปันผล 40 ล้านบาท
“เรามีเงินทุนเพียงพอรองรับทั้งงานปรับปรุงฐาน และการขยายการลงทุน ในโครงการต่างๆ โดยในส่วนของโครงการเขาค้อ ได้มีการจ่ายเงินไปทั้งหมดแล้ว ส่วนโครงการประปาในลาว ใช้เงินลงทุนอีกประมาณ 100 ล้านบาท”นายพงษ์ศักดิ์กล่าว
 